BESLUTNING [1] om Burundi

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der er bekymret over den situation, der er opstået med det kup, der blev gennemført den 25. juli 1996 mod de civile myndigheder, der var blevet demokratisk valgt i juni 1993,

B. der konstaterer, at den sociopolitiske situation, som har været fremherskende i Burundi i de seneste tre år, alvorligt har undermineret tilliden mellem de forskellige burundiske befolkningsgrupper, og at det er afgørende nødvendigt for de nye myndigheder at indlede omgående og betingelsesløse forhandlinger med alle konfliktens parter samt med de væbnede styrker,

C. der er overbevist om, at Burundi skal gøre en særlig indsats for at opbygge en fredelig fremtid, samt genoverveje og genstarte den demokratiske proces under iagttagelse af lov og ret til gavn for alle borgere fra alle de forskellige etniske og sociopolitiske samfundslag,

D. der henviser til, at den eneste ramme for disse forhandlinger, der kan komme på tale, er den ramme, som allerede er blevet skitseret på forskellige subregionale møder og topmøder, som nabolandene har arrangeret under OAU's auspicier,

E. der henviser til de foranstaltninger vedrørende Burundi, der er truffet af landene i regionen omkring De Store Søer med henblik på at tvinge major Buyoya til at forhandle med de forskellige forkæmpere med det sigte at genoprette politiske partier og nationalforsamlingen og genoptage dialogen med de grupper, som har grebet til våben af politiske årsager,

1. fordømmer kraftigt det kup den 25. juli 1996, hvorved major Buyoya kom til magten, og kræver fuldstændig genoprettelse af lov og orden og af forfatningsmæssige forhold i Burundi;

2. fordømmer de massakrer, som bevæbnede bander har begået over for uskyldige befolkningsgrupper, navnlig i Teza og Bugendana, og den brutalitet, hvormed der er blevet gennemført militære landoperationer; fordømmer også væbnede banders mord på Burundis ærkebiskop, Mgr Rukuna, og kræver at de skyldige for massakrerne retsforfølges;

3. fordømmer alle de krigsførende grupper, både i og uden for landet, og henstiller indtrængende til de politiske partier og alle statsinstitutioner og -organer at modarbejde enhver tendens blandt deres medlemmer til at anvende vold som et middel til at løse de problemer, landet står overfor;

4. støtter fuldt ud OAU's fredsbestræbelser og de foranstaltninger, der blev truffet på det andet topmøde i Arusha for at genoptage en konstruktiv politisk dialog mellem de forskellige politiske kræfter i Burendi samt de bestræbelser, der gøres af mæglerne under ledelse af Tanzanias tidligere præsident, N. Julius Nyerere;

5. opfordrer Rådet og medlemsstaterne til at samarbejde snævert med Burundis myndigheder inden for den ramme, som er opstillet i FN's resolution nr. 1012/95, for at sikre, at de ansvarlige for mordet på præsident Ndadaye og for den vold, som fulgte, retsforfølges, samt for at fremme den nationale forsoning i Burundi;

6. opfordrer indtrængende Rådet til at sikre, at de øvrige foranstaltninger, der påtænkes i henhold til den fælles holdning af 24. marts 1995, gennemføres, navnlig afgørelsen om at udsende menneskeretseksperter under UNHCR's auspicier, yde bistand til genoprettelsen af lov og orden samt uddannelse af dommere;

7. opfordrer Kommissionen til sammen med landene i subregionen at undersøge muligheden for at etablere korridorer for forsyninger af humanitær bistand til Burundis lidende befolkning;

8. opfordrer nabolandenes regeringer til at standse al støtte - hvad enten af finansiel, logistisk, militær eller politisk art - til burundiske ekstremister;

9. pålægger sine formænd at sende denne beslutning til AVS-EU-Rådet, Kommissionen samt FN's og OAU's generalsekretærer.